જાડો અને વિલાસી ઓસ્કર અને આ ઠીંગુજી બેંકર, બંને સાથે મળીને સંભવિત રોકાણકારોને મળતા રહ્યા. ૨૩ નવેમ્બરના રોજ બહાર પડેલા એક વટહુકમના બળ પર, યહૂદીઓએ બેંક અને સેફ ડિપોઝીટમાં મૂકેલી બધી જ રકમ જર્મન વહીવટીતંત્રે જપ્ત કરીને એક એવા સ્થગિત કરાયેલા ખાતામાં મૂકી દીધી હતી, જેમાંની મૂડી કે વ્યાજ પર મૂળ માલીકનો કોઈ જ હક્ક રહેતો ન હતો. ઇતિહાસનું જરા જેટલું પણ જ્ઞાન ધરાવતા સમૃદ્ધ યહૂદી વેપારીઓ તો પોતાની ખાનગી મૂડી રોકડમાં જ રાખતા હતા. પરંતુ તેઓ એટલું જાણતા હતા, કે ગવર્નર હેન્સ ફ્રેંકના શાસન હેઠળ થોડા વર્ષો સુધી તો રોકડનો વ્યવહાર બહુ જોખમી હતો. તેને બદલે હિરા, સોનું કે સરસામાનની લેવડદેવડ જ ઇચ્છનીય હતી.